འདི་ནས་ཁ་ཕྱིར་འཁོར་ལ་རྒྱའི་སྤྱི་ཚོགས་ལ་གཅིག་བལྟ།ཧ་ལམ་ལྕགས་ཕག་ལོའི་གསར་བརྗེ་ཟེར་བ་དེ་ནས་བཟུང་ཡབ་མེས་རང་གི་དད་མོས་དང་སྲོལ་རྒྱུན་སོགས་ཀྱི་སྲོག་དབུགས་གཅོད་མགོ་བརྩམས་ལ།དེའི་རྗེས་ལྷ་མེད་སྨྲ་བའི་མར་ལེ་རིང་ལུགས་ནང་འདྲེན་བྱས།དེའི་རྗེས་ལྷ་འདྲེ་གདོན་བགེགས་ཐལ་བའི་རྡུལ་དུ་གཏོང་བའི་རིག་གནས་གསར་བརྗེ་སྤེལ།དེའི་རྗེས་དཔལ་འབྱོར་དར་སྤེལ་གྱི་རྩ་དོན་གནམ་ལས་མཐོ་བའི་སྲིད་ཇུས་ལག་བསྟར་བྱས་པ་བརྒྱུད།ད་ནི་དད་མོས་གཙོ་ཡིན་པའི་འདུ་ཤེས་འཛིན་སྟངས་ཟེར་བ་དེ་རྩ་མེད་གཙང་དག་བརྒྱབ་ཟིན་འདུག་པས།འུ་ཚོ་ལས་ཀྱང་བཙོག་པའི་ཁོ་ཚོས་ད་ཡང་གནའ་ཞིག་ལ་མཛེ་བོར་བཟུང་ཞིང་བོང་བུ་ནག་རིལ་ལ་བསྐྱོན་ཏེ་ལུང་པ་ཕར་ནང་དུ་རྒྱང་ཕུད་བརྒྱབ་ཚར་བའི་ནང་བསྟན་ཟེར་བ་དེ་ཕྱིར་བོས་ན་དེ་ཡོང་ངམ།ཡོང་རུང་མགྲོན་གྱི་གཙོ་བོར་འགྱུར་རམ།མགྲོན་གྱི་གཙོ་བོར་བཙན་གྱིས་བཀོད་རུང་དེའི་ཁར་ཉན་མཁན་ཡོད་དམ།རྒྱུ་མཚན་ནི་དེ་རིང་གི་སྤྱི་ཚོགས་ནི་གཙོ་བོ་དངུལ་ལོ་བཙལ་ཏེ་ཕྱུག་པོ་ཆགས་རྒྱུ་དེ་རེད།མ་གཏོགས་བན་རྒན་དམར་ཐོ་ཁྱོད་ཀྱི་གོ་རྒྱུ་མེད་པའི་ལྡབ་ལྡིབ་དེར་རྣ་བ་གཅོར་མཁན་སུ་ཞིག་ཡོད།དེ་བས་འདི་དག་ནི་རྒྱ་ཡི་རིན་པོ་ཆེ་ཐོན་སྐྱེད་བྱེད་སྟངས་ཤིག་ལས་ཁྱོད་ཀྱི་རིན་པོ་ཆེ་ཡི་ལུས་ངག་ཡིད་གསུམ་དང་འབྲེལ་བ་ལར་ནས་མེད་པས་སོ་སོ་མགོ་མ་འཐོམས་རོགས།